V. Palko, minister vnútra SR: (2003-06-25):
Pán poslanec Krajči, myslím si, že nemožno povedať, že sa zhoršila bezpečnostná situácia v roku 2002 oproti roku 2001. Ak vychádzate iba z tej štatistiky evidovaných trestných činov, tak to celkom nesedí, pretože teraz sa používa iná metodika. Sám ste spomínali, že časť priestupkov majetkových sa vlastne preradila zmenou v Trestnom zákone do kategórie trestných činov. Ak je spáchaná škoda pri majetkovom delikte aspoň v hodnote minimálnej mzdy, už je to trestný čin. Predtým to bolo iba do dvojnásobku minimálnej mzdy. Čiže automaticky niekoľko tisíc priestupkov sa presunulo do kategórie trestných činov a objavilo sa to v štatistike. To je jedna vec. A ešte sa používa aj iná metodika vôbec pri evidovaní trestného činu. Každé oznámenie občana o podozrení z trestného činu sa tu eviduje. Tým chceme zabrániť takému neduhu, ktorý tu bol v minulosti, že policajti sa snažili vlastne odhovárať oznamujúcich občanov, resp. neprijímať ich  podnety, aby umelým spôsobom tú štatistiku tlačili dole. Najlepšie vidno na tom, či sa situácia bezpečnosti zhoršuje alebo zlepšuje, keď si zoberiete konkrétne kategórie závažnejších trestných činov. A keď to porovnáme, tak vidíme, že je to plus-mínus to isté ako v roku 2001. Najmä teda pokiaľ ide o vraždy, znásilnenia, ten počet je plus-mínus to isté, plus-mínus 1 tam bolo, myslím, v obidvoch kategóriách. Áno, zhoršili sa, pribudli, povedzme, lúpeže, ale zase odbudli výrazne krádeže automobilov. A čo sa týka tých automobilov, toto je trend, ktorý trvá už niekoľko rokov. Pán poslanec Krajči spomínal viacero rôznych navzájom si odporujúcich prieskumov verejnej mienky. Ale tam v tých prieskumoch boli iné otázky. Faktom je, že viac ako polovica občanov označila v roku 2002, že sa cíti bezpečne. Bolo to cez 53 %. Samozrejme, iné odpovede dostanete, keď sa spýtate, povedzme, na dôveryhodnosť Policajného zboru. Pán poslanec Krajči, už neplatí to číslo, že Policajný zbor má dôveru u 20 % občanov. To je troška aj problém tejto správy. Mňa to mrzí, že správa o bezpečnostnej situácii za rok 2002 sa prerokúva vlastne  v polroku roku 2003. Malo by to byť začiatkom tohto roku. Čiže už bavíme sa o veciach, ktoré sú už trošku zastarané. Prieskum dôveryhodnosti Policajného zboru v tomto roku už vykázal dôveryhodnosť 29 %. Chcem ešte povedať niečo k trestnej činnosti policajtov. Nezakrývame si ten faktický stav. Ja vám môžem pokojne garantovať, že aj v najbližších mesiacoch, možno týždňoch bude verejnosť informovaná o ďalšom odhalení trestnej činnosti príslušníkov Policajného zboru. Proste je to tak. Na mnohých týchto skupinách, ktoré dokonca organizovaným spôsobom páchajú trestnú činnosť, pracujeme už niekoľko mesiacov. Kládol som hneď po nástupe do funkcie veľký dôraz na lepšiu prácu inšpekcie, kde som urobil personálne zmeny. A tieto zmeny aj prinášajú úspech. Spomínal sa problém alkoholizmu. Problém nie je vyriešený, ani nemôže byť vyriešený tak rýchlo. V každom prípade nie je to v takom zlom stave, ako to bolo začiatkom roku 2002, keď tu bolo niekoľko úmrtí, celá séria úmrtí alebo zabití občanov policajtmi, ktorí jazdili pod vplyvom alkoholu. Chcem ešte informovať, že dávam už v podstate väčší dôraz nie na odhaľovanie trestnej činnosti policajtov, ale aj na to, že keď sa takáto trestná činnosť odhalí, tak dávam vždycky vyšetriť aj, čo vedel zodpovedný nadriadený o tom, že jeho podriadený má sklony k takejto trestnej činnosti alebo k porušovaniu predpisov, k porušovaniu pravidiel. Pán poslanec Polka spomenul celkom zaujímajú myšlienku útvaru strategického plánovania. Je to hodné zamyslenia, aj keď sa k tomu hneď teraz nemôžem vyjadriť detailne. Dovolím si nesúhlasiť s pánom poslancom v tom, keď hovorí, že sú také praktiky, že policajt, ktorý sa chce dostať na funkciu, tak musí byť dobre zapísaný na nejakom straníckom sekretariáte. Myslím si, pán poslanec, že by ste mali veľké problémy, keby ste mali označiť, povedzme, konkrétneho významnejšieho súčasného funkcionára Policajného zboru a povedať mu, že ako, povedzme, súvisí s akýmkoľvek straníckym sekretariátom. Takže ja si myslím, že v tomto to nie je také zlé. Obom diskutujúcim chcem poďakovať za podporu, ktorú mi prejavili. A je to od nich milé. Ďakujem za pozornosť.